
 1. Tarja Halonen, prima femeie preşedinte a Republicii Finlanda

 

Tarja Halonen, în vârstă de 56 de ani, a preluat, miercuri 1 martie a.c., prerogativele de şef al statului, ca prima femeie preşedinte a Republicii Finlanda, succedându-i lui Marti Ahtisaari, în vârstă de 62 de ani, care a condus ţara pe durata unui singur mandat. Ceremonia de transfer a prerogativelor puterii s-a desfăşurat în clădirea Parlamentului monocameral, Eduskunta. 

Debutul activităţii noului preşedinte coincide cu intrarea în vigoare a unei noi Constituţii, care elimină majoritatea prerogativelor prezidenţiale în domeniul politicii interne, în special autoritatea de alegere a premierului şi de dizolvare a Parlamentului şi care limitează puterea şefului statului în politica externă. Preşedintele va conduce, de acum înainte, acţiunile de politică externă “în colaborare cu guvernul”. De la aderarea Finlandei la Uniunea Europeană, politica europeană este de resortul guvernului. 

"Voi depune toate eforturile pentru a reuşi, în următorii şase ani, să-i fac pe finlandezi să simtă faptul că trăiesc într-o ţară în care egalitatea este tot mai pronunţată”, a declarat noul preşedinte al Republicii Finlanda. Ministru în două guverne, politician abil, Tarja Halonen devine astfel prima femeie care ocupă funcţia de şef al statului în Finlanda. Personalitate politică activă, cunoscătoare a mai multor limbi străine - printre care germana, engleza, suedeza şi rusa - Tarja Halonen a dus o campanie electorală onestă, directă, care i-a adus alegerea în funcţia de preşedinte.

Candidată, ca şi predecesorul ei, din partea partidului social-democrat, aflat la putere, Halonen l-a învins în al doilea tur al alegerilor, de la 6 februarie, pe contracandidatul său, Esko Aho, lider al opoziţiei de centru, cu 51,5 la sută din sufragii, faţă de 48,2 la sută, câte a obţinut acesta. 

Halonen, care îşi datorează accederea la putere electoratului din oraşele sudice, alegătorilor de stânga şi ecologiştilor, dar şi celor mai mulţi dintre tinerii şi femeile de dreapta din oraşe, a promis să ţină cont de problemele pe care le-a ridicat contracandidatul ei, referitoare la o divizare a ţării într-o zonă urbană şi alta rurală. 

Tarja Halonen este cel de-al 11-lea şef de stat din Finlanda, care a devenit republică în 1919. Finlanda şi-a declarat independenţa faţă de Rusia la 6 decembrie 1917. 

Înainte de proclamarea independenţei, atunci când era Mare Ducat autonom în cadrul imperiului ţarist, Finlanda a fost, în 1906, prima ţară din lume care a acordat femeilor drept de vot şi de eligibilitate. 

Un număr de 19 femei au fost alese deputate, în anii care au urmat primelor alegeri legislative. Parlamentul finlandez este alcătuit din 20 de deputaţi.

 

2. Primele alegeri legislative din Tadjikistan

 

Primele alegeri legislative din Tadjikistan de la încheierea acordurilor de pace din 1997 nu au reunit condiţiile minime pentru a fi considerate drept democratice, a declarat şeful echipei observatorilor occidentali. 

“Tadjikistanul trebuie să-şi amelioreze exerciţiul electoral pentru a atinge condiţiile minime ale democraţiei pentru nişte alegeri echitabile, oneste, libere, secrete, transparente şi responsabile”, a afirmat Zenon Kuşciak, şeful unei misiuni de observaţie comune cu Organizaţia pentru Securitate şi Cooperare în Europa (OSCE) şi cu Naţiunile Unite. 

Kuşciak a asigurat că votul va întări “fără nici o îndoială” procesul de pace în această fostă republică sovietică, destabilizată de războiul civil dintre anii 1992 şi 1997. 

Acest scrutin marchează prima luptă care îi pune faţă în faţă în faţa, prin urne şi nu prin arme, pe foştii beligeranţi (guvernul şi opoziţia islamică). 

Potrivit primelor rezultate parţiale, Partidul Democratic Popular al preşedintelui Emomali Rahmonov se află în frunte, în timp ce principala formaţiune de opoziţie, Partidul Renaşterii Islamice, este mult în urmă, ocupând locul trei. Comuniştii proguvernamentali ocupă locul doi în cea mai mare parte a districtelor. 

Misiunea OSCE a acuzat comisiile electorale locale de a nu fi independente şi a pus sub semnul întrebării transparenţa numărării buletinelor de vot. 

Kuşciak şi-a exprimat îndoiala şi în ce priveşte rata de participare de 87% anunţată de Comisia Electorală Centrală cu două ore înainte de închiderea birourilor de vot, adăugând că acest lucru “ipotechează serios integritatea rezultatelor scrutinului”.

 

3. Caio Koch-Weser - candidat al UE la conducerea FMI

 

Miniştrii Finanţelor din cele 15 ţări membre ale UE l-au desemnat, luni, pe Caio Koch-Weser, secretar de stat la Ministerul Finanţelor, drept candidat al Uniunii Europene la succesiunea lui Michel Camdessus în fruntea Fondului Monetar Internaţional (FMI), a anunţat preşedinţia portugheză a UE. 

Caio Koch-Weser a fost propus şi susţinut de către cancelarul german Gerhard Schroeder, care l-a impus, practic, celor 14 parteneri europeni. 

Marea Britanie şi-a exprimat rezerva, în urmă cu 15 zile, în cursul unei reuniuni a miniştrilor europeni ai Afacerilor Externe, însă Londra şi-a dat acordul privind candidatura lui Caio Koch-Weser. 

Franţa, puţin reticentă, s-a alăturat propunerii de candidatură germane şi crede că postul de director general al FMI trebuie să revină unui european. 

Până la această oră s-au anunţat oficial doi candidaţi la acest post: fostul ministru adjunct japonez al Finanţelor, Eisuke Sakakibara şi actualul director general-adjunct al FMI, americanul Stanley Fischer. 

Prin tradiţie, un european ocupă conducerea FMI, iar un american preşedinţia Băncii Mondiale. 

Statele Unite nu au prezentat oficial candidatura lui Stanley Fischer, care este un fost profesor de economie al Massachusetts Institute of Technology (MIT, Boston).

 

4. Situaţia din Cecenia

 

Aproximativ 120.000 de refugiaţi au revenit în teritoriile cecene controlate de armata rusă, conform datelor furnizate de Serviciul Federal pentru Imigrări, citat de agenţia rusă ITAR-TASS. Mai mult de 20.000 de refugiaţi locuiesc în corturi, în Cecenia, şi încercă să refacă infrastructura republicii nord-caucaziene, distrusă în cele câteva luni de bombardamente ruseşti, a indicat purtătorul de cuvînt al Serviciului pentru Imigrări, Vladimir Lisin. 

Situaţia la graniţa ceceno-inguşă este normală, fără afluxuri importante de refugiaţi dintr-un sens sau altul al frontierei. De la începutul ofensivei ruseşti, la 1 octombrie, mai multe mii de ceceni s-au refugiat în republica vecină, Inguşetia.

*

Consilierul prezidenţial Serghei Iastrîjembski a exclus posibilitatea ca Rusia să acorde un “statut special” Ceceniei, unde operaţiunea militară a forţelor ruse se apropie de sfârşit. “Cecenia nu va avea un statut special. Ea va avea acelaşi statut ca şi celelalte republici ruse”, a declarat el, adăugând că acest lucru presupune “suficientă autonomie”. 

Iastrîjembski afirmase, în data de 8 februarie, că există posibilitatea de a se acorda un statut special republicii separatiste, făcând chiar referire la organizarea unui referendum cu privire la această chestiune. 

După încheierea acordurilor de pace de la Khassaviurt, care au pus capăt primului conflict ruso-cecen (decembrie 1994 - august 1996), Moscova a amânat până în 2001 definirea statutului Ceceniei, care se considera de facto independentă. Moscova apreciază aceste acorduri ca depăşite după declanşarea ofensivei sale împotriva republicii separatiste, în toamna anului trecut. 

*

Cel puţin 1420 de militari ruşi şi-au pierdut viaţa în Cecenia începând din data de 1 octombrie 1999, a anunţat consilierul prezidenţial Serghei Iastrîjembski. 

El a precizat că în rîndurile armatei au fost înregistrate 1.009 victime, în timp ce trupele Ministerului de Interne au pierdut 411 militari. În ceea ce priveşte numărul răniţilor, acesta se ridică, în total, la 3.869. 

O parte a presei ruse a acuzat autorităţile de la Moscova că minimalizează pierderile. La 2 martie a.c, cel puţin 30 de poliţişti ruşi au fost ucişi într-o ambuscadă organizată de rebelii ceceni la Groznîi, capitala cecenă cucerită la începutul lunii februarie. 

Consilierul prezidenţial rus a mai precizat că, dintr-un total de 313.000 de refugiaţi ceceni, 117000 refugiaţi au revenit în republica nord-caucaziană, în timp ce restul se află, în continuare, în Inguşetia, dar şi în Daghestan şi Osetia de Nord, republici învecinate cu Cecenia.

*

Ambuscada din 2 martie a.c. de la Groznîi, în urma căreia şi-au pierdut viaţa 37 de militari ruşi, ar putea însemna începutul unui “război de partizani”, formă de luptă la care au ameninţat să recurgă combatanţii ceceni, apreciază politicienii şi analiştii militari ruşi. 

“Principalul pericol în Caucazul de Nord este, astăzi, un război de gherilă şi declanşarea unui val de terorism care s-ar putea răspândi în toată Rusia”, a declarat liberalul Grigori Iavlinski, unul dintre candidaţii opoziţiei pentru funcţia de preşedinte al Federaţiei Ruse. 

O unitate de poliţişti de elită, formată din 98 de militari, transportaţi la bordul a nouă camioane, a fost prinsă într-o ambuscadă organizată în capitala cecenă, controlată de forţele federale încă de la începutul lunii februarie. Conform ultimului bilanţ anunţat de Statul Major al trupelor federale, 37 de militari ruşi şi-au pierdut viaţa în acest atac. 

“Acest atac nu este, probabil, decât un început”, a declarat Aleksandr Golţ, expert militar. Calea aleasă de preşedintele interimar rus Vladimir Putin, care a cerut armatei să elimine total pe rebeli, nu este lipsită de riscuri, deoarece “nu există nici un mijloc eficient de luptă împotriva grupurilor de gherilă”, apreciază el. 

“Experienţa arată că înmulţirea acţiunilor punitive nu face decît să intensifice lupta de gherilă. Generalii ruşi ştiu foarte bine acest lucru, încă de la războiul din Afganistan (1979-1989) - imediat ce au început atacurile aeriene pentru a-i contracara pe mujahedini, în loc de un duşman au avut 300”, adaugă expertul rus. El afirmă că efectivele ruse desfăşurate în Cecenia - 90.000 de militari, conform cifrelor oficiale - sunt insuficiente. 

După şapte luni de înfrângeri, combatanţii ceceni speră ca situaţia să se schimbe cu venirea primăverii, aşa cum s-a întîmplat şi în timpul primului război cu forţele ruse (1994-1996). 

Preşedintele cecen Aslan Mashadov, după ce a lansat, în zadar, mai multe apeluri în favoarea începerii de negocieri, a ameninţat cu începerea unui război de gherilă total. “Va avea loc un război de partizani pe termen lung”, a apreciat, la rândul său, preşedintele inguş, Ruslan Auşev, adăugând că, pentru Cecenia, “nu există soluţie militară”. 

Analistul militar Iuri Gladkevici a afirmat că, spre deosebire de promisiunile făcute de generalii ruşi, războiul nu se va termina în câteva zile. “Cum putem vorbi despre încheierea operaţiunii cînd încă mai sunt 3.000 de luptători în zonele Vedeno şi Argun şi, probabil, încă 1.000 în zonele de cîmpie?”, spune el. 

“Să ne amintim de atrocităţile comise de sovietici în ultimele decenii în lupta împotriva formaţiunilor de gherilă, după deportarea cecenilor în 1944. Ultimii luptători n-au fost arestaţi decât în 1974”, se arată într-un material publicat de cotidianul “Kommersant”. 

Pentru a învinge grupările de gherilă, “trebuie ca populaţia locală să accepte să-şi rişte viaţa, refuzând să ofere rebelilor hrană şi adăpost”, afirmă Golţ. “Pentru moment însă, puterea rusă acţionează în sens invers şi chiar simpla prezenţă a armatei pe teritoriul cecen provoacă probleme pentru populaţia civilă - furturi, violuri etc”, a mai spus el. “Dilema fundamentală este următoarea: deşi armata se află acolo pentru a lupta împotriva rebelilor, simpla ei prezenţă îi apropie pe rebeli de populaţie”, a apreciat expertul militar. 

 

5. Alegerile din Rusia. Vladimir Putin şi contracandidaţii săi

 

Aproximativ 45 la sută dintre oamenii de afaceri ruşi îl susţin pe Vladimir Putin, afirmând că nu văd nici o altă alternativă pentru conducerea Rusiei, conform rezultatelor unui sondaj de opinie realizat de institutul Romir. 

Potrivit sondajului, oamenii de afaceri ruşi au început ”să se obişnuiască”, treptat, cu Vladimir Putin şi, dacă la începutul lunii ianuarie aproape 25 la sută din ei se temeau ca el să nu instituie un ”regim totalitar” în Rusia, acum numai 15 la sută mai păstează aceste temeri. 

Acelaşi sondaj mai relevă că, din totalul oamenilor de afaceri ruşi, circa 22 la sută sunt încă nedecişi cu cine vor vota la 26 martie, în timp ce 15 la sută sunt hotărâţi să voteze împotriva tuturor candidaţilor înscrişi pe listele electorale. 

Liderul Partidului Comunist din Rusia, Ghennadi Ziuganov, nu întruneşte decât 7 % din preferinţele oamenilor de afaceri ruşi. 

Sondajul a fost realizat în perioada 18 - 22 februarie, pe un eşantion de 260 de directori şi patroni ai unor firme şi societăţi ruseşti, cu sediul în 12 dintre marile oraşe ale Rusiei.

*

“Va lichida oare anturajul lui Putin opoziţia liberală din Rusia?” se întreabă publicaţia lunară Soverşenno Sekretno într-un comentariu în care sunt analizate circumstanţele devenirii lui Vladimir Putin candidat favorit pentru alegerile prezidenţiale din 26 martie. Potrivit acesteia, urmările unei posibile reduceri a diversităţii politice din Rusia la opţiuni fără alternativă ar putea fi foarte triste atât pentru societatea rusă în general, cât şi, în special, pentru preşedintele interimar, Vladimir Putin.

Rusia se află astăzi într-o situaţie în care ar putea reveni cu uşurinţă la sistemul unipartit şi la un regim asemănător celui al lui Leonid Ilici Brejnev - lider necontestat al URSS în perioada 1966-1982 care a promovat o politică rigidă ce a dus la stagnare în viaţa economică şi socială a statului. Asta se va întâmpla dacă “suita” preşedintelui interimar rus, Vladimir Putin, va reuşi să lichideze opoziţia liberală, apreciază revista.

“La început, regele îşi formează suita, pentru ca apoi aceasta să-l formeze pe rege”, afirma aceeaşi publicaţie. Aşa s-a întâmplat cu Boris Elţin: nu mai avea importanţă dacă el lua vreo decizie, pentru că, oricum, pentru el hotăra Familia - Cancelaria prezidenţială.

Situaţia este mult mai complicată în privinţa lui Vladimir Putin. El a fost “creat de Familie” din capul locului. Boris Elţin l-a declarat în mod public succesorul său. Se consideră că viitorul lui Putin era strâns legat de atitudinea sa docilă faţă de Cancelaria de la Kremlin.

Probabil că demisia lui Eltin a fost determinată şi de starea sănătăţii sale, ţinând seama de faptul că s-ar fi putut ca el să nu mai apuce vara anului 2000, când trebuiau să aibă loc alegerile prezidenţiale. S-a avut în vedere şi faptul că Vladimir Putin era atât de legat de foştii stăpâni de la Kremlin, încât nu putea îndrăzni să fie foarte independent. Această conjunctură a dus, se pare, la faptul că Boris Elţin şi Familia au optat pentru actualul preşedinte interimar.

Primii paşi ai noului şef al statului au confirmat alegerea. Vladimir Putin a aprobat un sistem de garanţii pentru Boris Elţin, proclamând în fapt, imunitatea acestuia şi a familiei sale.

Cum au început acţiunile militare în Daghestan? Ele au coincis aproape cu desemnarea lui Putin în postul de premier al guvernului rus. Invazia rebelilor s-a produs, dacă îl credem pe redactorul-şef al ziarului Moskovski Komsomoleţ, în timp ce aveau loc negocieri ale rebelilor cu o persoană din Rusia, a cărei voce semănă cu cea a miliardarului Boris Berezovski. Să presupunem acum, fără a afirma cu siguranţă, că acesta era într-adevăr oligarhul rus. Şi că invazia în Daghestan a fost provocată de el. În acest caz, apare o foarte frumoasă combinaţie din mai multe mutări, care s-a jucat ca la carte. Este numit urmaş al lui Elţin conducătorul unei structuri de forţă. Mai mult, un om care a lucrat toată viaţa în structurile de forţă. Pentru formarea imaginii sale nu corespunde nici o acţiune economică sau politică, oricât de hotărâtă ar fi ea. Este necesară tocmai o acţiune de forţă. Iar pentru a curăţa Cecenia, subiect al Federaţiei Ruse, de bandiţi, trebuie să pătrunzi pe teritoriul ei. Este necesar un motiv, nu este posibil ca, la câţiva ani după primul război cecen, să deplasezi acolo, pur şi simplu, unităţi militare.

Cecenii fac un pas fundamental greşit atacând Daghestanul. Mai precis, sunt provocaţi să facă acest pas. Pentru respingerea agresiunii şi lichidarea detaşamentelor de terorişti islamişti este necesar un premier cu o fire voluntară. Şi, bineînţeles, din cadrul structurilor de forţă.

Cu toate acestea, este destul de greu să duci un război victorios timp de un an. Este necesară întinderea conflictului pe o perioadă mai lungă de timp şi transformarea lui într-un prelungit război de partizani pentru combatanţii ceceni, cu pierderi inevitabile pentru trupele federale. În acest moment apare şi planul organizării alegerilor prezidenţiale anticipate. Singurul urmaş posibil rămâne Vladimir Putin, care a nimicit bandele cecene. Capitala cecenă este cucerită. Războiul se transformă într-o acţiune poliţienească de scoatere a rebelilor din vizuinele lor din munţi.

Ceilalţi candidaţi potenţiali la funcţia de preşedinte ies dintr-o dată din joc. Cota de popularitate a lui Putin este foarte mare, iar termenul de organizare a alegerilor a fost devansat tocmai la timp. Persoanele care se bucurau de cea mai mare popularitate până în acel moment, Iuri Lujkov, primarul Moscovei şi Evgheni Primakov, fost premier, au hotărât să nu rişte şi au renunţat să candideze pentru funcţia supremă în stat.

Următorii au fost comuniştii. Lor li s-a oferit, fără altă alternativă, preşedinţia Dumei de Stat. S-a realizat şi fuziunea Partidului Comunist (KPRF) cu Edinstvo, partid apropiat puterii, creat cu numai câteva luni înainte de alegerile legislative din 19 decembrie 1999. Pentru liderul comunist Ghennadi Ziuganov este prevăzut acum numai rolul de sparring partner în alegerile prezidenţiale.

Vladimir Jirinovski, liderul Partidului Liberal-Democrat, considerat de orientare ultranaţionalistă, s-a apropiat repede de această alianţă şi acum poate numai să reprezinte masele în sprintul spre Kremlin. Aceeaşi soartă o are şi Konstantin Titov, susţinut de Uniunea Forţelor de Dreapta.

Rămâne, practic, o singură persoană politică ce nu este amestecată în intrigile politice şi nu se află în serviciul Kremlinului. Este vorba de Grigori Iavlinski, liderul formaţiunii Iabloko, de orientare liberală. EI este pe deplin capabil să adune în jurul său forţele opoziţiei constructive, având în vedere nu numai electoratul formaţiunii sale, ci şi o parte din alegătorii care au votat la alegerile parlamentare din 19 decembrie 1999 pentru formaţiunile Patria-Întreaga Rusie, de centru-stânga şi Uniunea forţelor de dreapta. Este interesant ce vor întreprinde tehnicienii politici de la Kremlin pentru neutralizarea lui Iavlinski. De fapt, defăimarea sa a şi început. Pungile de sub ochii abstinentului Iavlinski sunt interpretate de Moskovski Komsomoleţ drept urmări ale lipsei de reţinere în utilizarea băuturilor spirtoase. Şi acesta este numai începutul.

Familia de la Kremlin se face vinovată de faptul că o parte a opiniei publice se teme de transformarea lui Vladimir Putin într-un dictator. Alianţa pripită a formaţiunii pro-guvernamentale Edinstvo (Unitatea) cu Partidul Comunist şi Partidul Liberal Democrat al lui Jirinovski a lucrat exact în această direcţie. Această acţiune, care a provocat o criză parlamentară chiar de la deschiderea lucrărilor Dumei de Stat în noua sa componenţă, va avea urmări grave. Rezolvând problemele tactice, cei ce se ocupă de imaginea şefului interimar al statului au comis o greşeală strategică ce va influenţa negativ încă multă vreme cota de popularitate a candidatului la preşedinţie - Vladimir Putin.

În favoarea imaginii de dictator lucrează şi cazul ziaristului Andrei Babiţki, corespondentul în Cecenia al postului de radio Libertatea, varianta rusească a postului de radio Europa Liberă. Este greu de explicat altfel arestarea ziaristului şi schimbarea lui ulterioară cu un număr de soldaţi decât prin dorinţa de a demonstra pe viu atotputernicia structurilor de forţă, de a arăta tuturor mijloacelor ruseşti de informare în masă cine este stăpânul casei.

Cazul Andrei Babiţki şi acţiunile neaşteptate ale diferitelor structuri de stat, inclusiv ale poliţiei fiscale împotriva presei de opoziţie, atrag atenţia prin ele însele. Apariţia în momentul cel mai nepotrivit a unei informaţii potrivit căreia ţările arabe au trimis în Rusia 1,5 milioane de dolari în vederea mituirii ziariştilor pentru a duce o campanie anti-Putin pare nu numai o ştire falsă, ci şi o prevestire a represaliilor. Ar fi interesant de ştiut pe cine au hotărât să mituiască ţările arabe. Poate pe preşedintele Congresului naţional evreiesc din Rusia, patronul holdingului de presă Media-Most Vladimir Gusinski? El îl simpatizează de multă vreme pe Grigori Iavlinski şi nu mai este nimeni altcineva de anihilat.

Importanţa creării imaginii dictatorului a stat chiar la baza numirii lui Putin drept succesor în fotoliul de la Kremlin. Braţul de fier devine mai important decât figura politică. Succesele în război ascund absenţa unui program. Imaginea dură se creează artificial şi, de multe ori, în afara voinţei lui Vladimir Putin. Se pare că şi dacă ar fi fost un înger nevinovat, el ar fi trebuit să joace rolul ce i-a fost destinat. 

 

 

6. Retragerea lui Jorg Haider de la conducerea Partidului Libertăţii

Demisia din fruntea Partidului Libertăţii (FPO) a lui Joerg Haider este percepută de Viena ca o mişcare tactică a controversatului politician austriac, care a recunoscut public că, de fapt, principalul său obiectiv este de a ajunge cancelarul Austriei.

Anunţându-şi retragerea de la conducerea Partidului Libertăţii, Joerg Haider a afirmat că a decis să părăsescă acest post pentru că “nu mai vrea să fie şeful obscurei coaliţii dintre partidul său şi conservatori (OVP)” şi pentru că intenţionează să conducă el însuşi viitorul guvern al ţării.

Deşi retragerea controversatului politician în Carinthia, unde ocupă postul de guvernator, i-a făcut să spere pe membrii guvernului de coaliţie că cel puţin pe plan internaţional vor beneficia de un moment de relaxare, lucrurile nu par să stea deloc aşa. Preşedinţia portugheză a Uniunii Europene şi alte guverne din spaţiul comunitar au anunţat că “nimic nu se va schimba” în atitudinea lor faţă de executivul de la Viena şi că sancţiunile bilaterale împotriva Austriei vor fi menţinute.

Joerg Haider a lăsat ca succesor la conducerea Partidului Libertăţii pe actualul vicecancelar austriac, Sussane Riess-Passer, o persoană suficient de fidelă liderului său şi considerată mâna dreaptă în partid.

Cancelarul federal, conservatorul Wolfgang Schuessel, a declarat că Joerg Haider l-a anunţat în legătură cu iminenţa demisiei sale, gest interpretat de şeful guvernului de la Viena drept “un semnal de destindere la nivel naţional şi internaţional”. Adresându-se presei după şedinţa de guvern, cancelarul austriac a arătat că demisia lui Joerg Haider va reprezenta “o eliberare pentru guvern”. “Nu mă gândesc că ar fi vorba despre un anumit joc sau tactică din partea domnului Joerg Haider, ci de o ofertă serioasă pentru a reduce presiunea exercitată asupra guvernului” - a spus el.

Referindu-se, pe de altă parte, la alegerea lui Riess-Passer, în funcţia de preşedinte al FPO, cancelarul federal austriac s-a declarat satisfăcut de această mişcare, apreciind că este vorba de “o femeie competentă şi responsabilă”.

Demisia neaşteptată a liderului FPO i-a luat prin surprindere pe susţinătorii lui Haider, care încearcă astfel să se distanţeze faţă de deciziile impopulare pe care va trebui să le ia actualul guvern. Deşi a negat ferm că demisia sa ar fi fost provocată de presiuni internaţionale, Haider şi-a asumat totodată un rol de victimă şi martir al sancţiunilor impuse împotriva Austriei de UE şi celelalte state occidentale.

Liderii FPO, în frunte cu preşedintele grupului parlamentar al acestuia, Peter Westenthaler, au afirmat că l-ar fi preferat pe Joerg Haider la conducerea partidului, declaraţie ce ar putea să prezice o viitoare criză în cadrul acestei formaţiuni politice.

*

Demisia lui Joerg Haider de la conducerea Partidului Libertăţii a fost primită cu prudenţă de unii dintre liderii europeni, care au cerut menţinerea sancţiunilor impuse Vienei. 

Premierul portughez Antonio Guterres, a cărui ţară deţine preşedinţia UE, a declarat că demisia lui Joerg Haider nu va modifica, pentru moment, atitudinea membrilor Uniunii faţă de Austria. La sfârşitul şedinţei de deschidere a Conferinţei euro-mediteraneene privind investiţiile, premierul portughez a afirmat că, în opinia sa, membrii UE trebuie să-şi menţină poziţia adoptată faţă de Viena, deoarece nu există suficiente date pentru a şti care este semnificaţia reală a gestului liderului FPO. 

Cei paisprezece parteneri ai Vienei din cadrul Uniunii Europene au suspendat relaţiile diplomatice cu Austria, pentru a condamna venirea la putere a unui guvern austriac de coaliţie format din conservatori şi extrema-dreaptă. 

Potrivit şefului diplomaţiei belgiene, Louis Michel, unul dintre susţinătorii sancţiunilor impuse Austriei în urma cooptării la guvernare a FPO, membrii UE nu vor renunţa la sancţiuni, “deoarece nu s-a schimbat nimic”. În opinia responsabilului belgian, Joerg Haider a făcut apel la acest “gest strategic”, care îi va permite să adopte în continuare un limbaj dur. 

Autorităţile israeliene, care la 4 februarie şi-au rechemat în ţară ambasadorul de la Viena, au precizat că nu intenţionează să-şi schimbe decizia, “atâta vreme cât partidul lui Haider rămâne în coaliţia aflată la guvernare”, potrivit purtătorului de cuvânt al MAE israelian, Daniel Saada. 

Purtătorul de cuvânt al Departamentului american de Stat, James Rubin, a afirmat că Washingtonul apreciază această decizie ca fiind “un pas făcut într-o direcţie bună”, exprimându-şi, totodată, “preocuparea” faţă de menţinerea FPO în coaliţia guvernamentală. James Rubin a avertizat, totodată, că Statele Unite vor reacţiona la orice “declaraţie sau acţiune sugerând simpatia faţă de politica adoptată în epoca nazistă, sau cu un caracter rasist, xenofob sau antisemit”. 

La rândul său, guvernul britanic a dat dovadă de prudenţă faţă de demisia lui Haider, în timp ce liderul eurodeputaţilor laburişti, Simon Murphy, a declarat că gestul liderului FPO este departe de a constitui o retragere din viaţa politică. Aceeaşi atitudine reţinută au adoptat-o şi premierul suedez, Goeran Persson, şi ministrul danez de Externe, Niels Helveg Petersen, în timp ce guvenul norvegian, care a adoptat aceleaşi măsuri ca UE fără a fi membru al Uniunii, a precizat că este prea devreme pentru a se stabili ce impact va avea demisia lui Haider asupra politicii interne a Austriei. 

Cancelarul austriac Wolfgang Shuessel a declarat în cadrul unei şedinţe de guvern, că demisia lui Haider va aduce “un semnal de destindere la nivel naţional şi internaţional”. 

*

Presa austriacă apreciază că demisia lui Joerg Haider de la preşedinţia partidului său de extremă-dreaptă FPO este o manevră tactică, având drept scop aplanarea crizei şi pregătirea propriului său viitor politic. 

Ziarul de mare tiraj “Kronen Zeitung” afirmă că această demisie “poate aplana criza din Austria” şi poate pregăti “întoarcerea victorioasă la conducerea” FPO a lui Joerg Haider. Editoriaslistul de la “Kronen Zeitung” compară demisia lui Haider cu “retragerea lui Charles de Gaulle în singurătatea satului său, pentru a reveni la guvernare în calitate de salvator al naţiunii”. 

Cotidianul independent “Kurier” consideră că “guvernul nu a putut demara cu Haider în aceeaşi barcă”. Odată cu demisia sa, “Haider poate spune că s-a sacrificat pe altarul patriei”.

Plecarea sa este explicată însă şi prin “motive personale”, în special nervozitatea sa din ce în ce mai mare în faţa atacurilor îndreptate împotriva lui. Ziarul aminteşte că Haider, recunoscut într-un restaurant din Viena de către manifestanţi, în seara marii manifestaţii antirasiste din 19 februarie, a fost nevoit să părăsească localul sub protecţia poliţiei. Totuşi, “adversarii lui Haider nu trebuie să se bucure prea devreme”, consideră cotidianul citat, pentru care “n-ar fi un miracol dacă acest om politic, care a avut cel mai mare succes de la fostul cancelar Bruno Kreisky încoace, îşi va sărbători o întoarcere triumfală”. 

Sub titlul “Haider continuă să joace”, cotidianul conservator “Die Presse” consideră că liderul FPO “continuă să se joace de-a şoarecele şi pisica”. 

Cotidianul de centru-stânga “Standard” notează, la rândul său, că “împreună sau fără Haider, acest guvern nu beneficiază de încredere în exterior şi este bulversat de crizele din interior”. “FPO continuă să fie sub incidenţa bănuielilor europene”, adaugă cotidianul, care consideră că Haider “trăieşte conflicte şi crize puse în scenă”. “Mulţumim, Haider”, scrie ziarul, cu ironie. 

 

 

7. Comisia Europeană a adoptat un proiect de reformă administrativă

 

Comisia Europeană a aprobat miercuri, 1 martie, un proiect ambiţios privind reforma administraţiei sale, pe care doreşte să o transforme într-un model în materie de eficacitate şi transparenţă.

Acest proiect a fost prezentat sub forma unei “Cărţi Albe”, la Bruxelles, în faţa Parlamentului European, de către preşedintele Comisiei, Romano Prodi şi vicepreşedintele însărcinat cu reforma administrativă, Neil Kinnock şi urmează să fie discutat de instanţele comunitare.

Unul din primii paşi ai reformei constă în determinarea de către fiecare comisar european a activităţilor - şi, prin urmare, a personalului - la care se poate renunţa pentru că nu mai corespund priorităţilor actuale.

Pentru a favoriza o mai mare răspundere la nivel financiar, Comisia propune înlocuirea acordului central prealabil operaţiunilor cu o aprobare dată la nivelul celor peste 20 de direcţii generale. Sistemul va fi completat de un serviciu de audit intern performant.

Procedurile disciplinare urmează să fie reformate pentru a se evita orice impunitate, în scopul de a descuraja neregulile şi fraudele.

*

Comitetul politic şi de securitate (COPS) al Uniunii Europene, a cărui creare a fost decisă la summitul de la Helsinki, în luna decembrie a anului trecut, s-a reunit pentru prima dată, la Bruxelles. 

“Este vorba despre prima etapă, vizând instalarea, la Bruxelles, a unor organe însărcinate cu asigurarea orientării politice şi cu direcţia strategică a politicii europene în materie de securitate şi apărare”, a declarat Înaltul reprezentant al UE pentru politică externă şi de securitate comună (PESC), Javier Solana. “Cei 15 ambasadori şi responsabili la nivel înalt ai ţărilor membre sunt nişte pionieri”, a adăugat Solana. 

Ambasadorilor COPS li se vor alătura, în această săptămînă, reprezentanţii militari ai statelor membre ale UE din cadrul comitetului militar şi primii experţi militari, care vor forma embrionul unui viitor Stat Major european, a explicat Solana. “Mai rămân multe de făcut, dar azi am depăşit o etapă importantă şi simbolică”, a adăugat fostul secretar general al NATO.

 

8. Afacerea Pinochet - o saga politico-judiciară care durează de peste 16 luni

 

Fostul dictator chilian Augusto Pinochet a fost eliberat, săptămâna trecută, din motive de sănătate, în urma unei deciziei a ministrului britanic de Interne, Jack Straw, ceea ce i-a permis generalului să părăsească Marea Britanie, după mai bine de 16 luni de detenţie, şi să se întoarcă în Chile. 

Prezentăm o cronologie a scandalului Pinochet şi a celor peste 16 luni de demersuri politico-judiciare în vederea extrădării sale pentru a fi judecat pentru crimele comise în timpul dictaturii sale (1973-1990): 

- 22 septembrie 1998 - generalul şi senatorul pe viaţă Augusto Pinochet soseşte la Londra pentru o intervenţie chirurgicală; 

- 16 octombrie 1998 - la o săptămână după ce a suferit o intervenţie chirurgicală, generalul, în stare de arest, este mutat într-o clinică londoneză, la cererea judecătorului spaniol Baltasar Garzon, care a lansat o procedură de extrădare, pentru genocid, torturi şi dispariţii de persoane, petrecute în timpul dictaturii din Chile; 

- 17 octombrie 1998 - Republica Chile protestează, afirmând că Pinochet beneficiază de imunitate diplomatică; 

- 25 octombrie 1998 - Un avion sanitar chilian se află staţionat în apropiere de Londra, pentru a-l repatria pe general. În Suedia, trei exilaţi chilieni depun plângere în justiţie, acuzându-l pe fostul dictator de asasinat; 

- 28 octombrie 1998 - Curtea Supremă de Justiţie din Londra invalidează mandatul de arestare, motivând că Pinochet “beneficiază de imunitate în calitatea sa de fost şef de stat”. Ministerul Afacerilor Publice formulează recurs în faţa Camerei Lorzilor; 

- 29 octombrie 1998 - Fostul dictator este transferat într-un spital de psihiatrie de lux, în nordul Londrei; 

- 4 noiembrie 1998 - Camera Lorzilor începe examinarea recursului în cazul Pinochet; 

- 6 noiembrie 1998 - Guvernul spaniol autorizează cererea de extrădare; 

- 11 noiembrie 1998 - Elveţia solicită, la rândul său, extrădarea fostului dictator, acuzându-l de asasinarea lui Alexis Jaccard, dispărut în 1977 în Argentina; 

- 12 noiembrie 1998 - Franţa cere extrădarea generalului Pinochet, în urma plângerilor depuse de familiile a trei francezi dispăruţi în timpul dictaturii chiliene; 

- 25 noiembrie 1998 - Judecătorii Camerei Lorzilor, cea mai înaltă instanţă juridică din Marea Britanie, refuză, cu trei voturi “pentru” şi două “împotrivă”, să-i acorde imunitate generalului Pinochet; 

- 26 noiembrie 1998 - Ministrul chilian al Afacerilor Externe, Jose Miguel Insulza, se deplasează la Londra şi la Madrid pentru a pleda în favoarea eliberării generalului; 

- 1 decembrie 1998 - Augusto Pinochet este transferat într-o reşedinţă de lux din sud-vestul Londrei; 

- 3 decembrie 1998 - În Franţa, o chiliană depune plângere pentru torturile suferite în timpul dictaturii lui Pinochet. La Dusseldorf, în Germania, se deschide o anchetă judiciară împotriva lui Pinochet; 

- 9 decembrie 1998 - Ministrul britanic de Interne, Jack Straw, dă undă verde trimiterii în justiţie a dosarului de extrădare înaintat de Spania. Guvernul chilian îl recheamă pe ambasadorul său la Londra, “pentru consultări”. 

- 10 decembrie 1998 - Avocaţii lui Pinochet depun un recurs împotriva deciziei Lorzilor din 25 noiembrie, argumentând că unul dintre judecători, Lordul Hoffmann, se află în relaţii apropiate cu organizaţia Amnesty International, parte reclamantă în dosarul penal al lui Pinochet. Generalul Pinochet este oficial inculpat în Spania, de către judecătorul Baltasar Garzon, fiind acuzat de genocid, terorism şi torturi. 

- 11 decembrie 1998 - Augusto Pinochet compare, pentru prima dată, în faţa tribunalului Belmarsh din Londra. El respinge în bloc competenţa justiţiei britanice în cazul său, precum şi “minciunile Spaniei”. Generalul dă publicităţii, în aceeaşi zi, la Santiago, “testamentul său politic”, în care îşi exprimă “durerea profundă pentru toate persoanele care şi-au pierdut viaţa în acei ani”, fără a pomeni, însă, de cea mai mică părere de rău; 

- 15 decembrie 1998 - Avionul oficial chilian, care aştepta în Marea Britanie pentru a-l repatria pe Pinochet, se întoarce în Chile; 

- 17 decembrie 1998 - Cei cinci magistraţi ai comitetului de apel din Camera Lorzilor anulează, în unanimitate, hotărârea precedentă luată de colegii lor. Ei au amânat, pentru 18 ianuarie, audierile pentru un nou recurs care va reexamina chestiunea imunităţii lui Pinochet; 

- 18 ianuarie 1999- Începe reexaminarea cazului generalului de către şapte judecători ai Camerei Lorzilor; 

- 24 martie 1999 - Camera Lorzilor refuză recunoaşterea imunităţii generalului Pinochet pentru perioada 1988-1990, dată începând de la care Marea Britanie a introdus în legislaţia sa Convenţia internaţională împotriva torturii. Camera reduce considerabil gravitatea acuzaţiilor aduse lui Pinochet, limitându-le la comiterea de acte de tortură şi asocierea în vederea comiterii de asemenea acte; 

- 15 aprilie 1999 - Jack Straw dă undă verde continuării procedurii de extrădare spre Spania, în pofida diminuării acuzaţiilor; 

- 6 mai 1999 - Avocaţii lui Augusto Pinochet înaintează apel la Curtea Supremă din Londra împotriva deciziei lui Jack Straw; 

- 27 mai 1999 - Curtea Supremă respinge apelul apărătorilor fostului dictator; 

- 18 iulie 1999 - Augusto Pinochet neagă faptul de a fi avut vreun rol în încălcările drepturilor omului comise în cursul celor 17 ani ai dictaturii sale şi acuză guvernul britanic de “răpire”; 

- 10 august 1999 - Ministerul britanic de Interne afirmă că “procedura legală” declanşată împotriva lui Augusto Pinochet “continuă”, în ciuda unui raport medical alarmist remis guvernului de către anturajul generalului; 

- 13 septembrie 1999 - Fostul dictator chilian este spitalizat pentru scurt timp pentru a fi supus unei tomografii; 

- 14 septembrie 1999 - Guvernul spaniol respinge cererea guvernului chilian de supunere a afacerii Pinochet unui arbitraj internaţional; 

- 27-30 septembrie 1999 - Au loc audieri în vederea extrădării, la tribunalul de pe Bow Street; 

- 8 octombrie 1999 - Justiţia britanică autorizează extrădarea spre Spania, reţinând ansamblul acuzaţiilor de tortură, formulate de magistraţii spanioli; 

- 14 octombrie 1999 - Guvernul chilian cere oficial eliberarea fostului dictator, invocând motive de sănătate; 

- 22 octombrie 1999 - Avocaţii lui Pinochet înaintează recurs la verdictul de extrădare; 

- 5 ianuarie 2000 - Augusto Pinochet este supus unor examinări medicale în speranţa de a convinge guvernul britanic să ordone repatrierea sa în Chile, pe motive de boală. Preşedintele chilian Eduardo Frei avertizează în privinţa unui eventual deces al lui Pinochet la Londra. 

- 11 ianuarie 2000 - Ministrul de Interne, Jack Straw, anunţă că “înclină” să-l elibereze pe Augusto Pinochet, ca urmare a unui raport medical confidenţial care a conchis că fostul dictator nu este în măsură, din punct de vedere fizic şi mental, să suporte un proces. 

- 24 ianuarie 2000 - Belgia şi mai multe organizaţii de apărare a drepturilor omului depun recurs prin care solicită să li se comunice raportul medical şi solicită, de asemenea, şi o contraexpertiză. 

- 31 ianuarie 2000 - Curtea Supremă de la Londra respinge aceste recursuri. Organizaţiile neguvernamentale, urmate de Belgia, fac apel. 

- 15 februarie 2000 - Curtea de Apel de pe lângă Curtea Supremă de la Londra ordonă dezvăluirea conţinutului confidenţial al raportului medical celor patru state care au solicitat extrădarea lui Pinochet. 

- 16 februarie 2000 - Presa spaniolă publică raportul medical. 

- 22 februarie 2000 - Judecătorii spaniol, francez şi belgian contestă concluziile medicale referitoare la incapacitatea lui Pinochet de a fi judecat. Elveţia apreciază că extrădarea nu poate fi refuzată pe motive de sănătate. 

- 2 martie 2000 - Jack Straw confirmă decizia sa de a-l elibera pe Pinochet din motive medicale. După aproximativ cinci ore, un avion chilian, la bordul căruia a fost îmbarcat fostul dictator, decolează de la baza militară Weddington, cu destinaţia Chile. 

*

Generalul Augusto Pinochet, sosit la Santiago, a fost transportat, la scurt timp după aterizarea avionului care l-a adus de la Londra, la spitalul militar din capitala chiliană. 

Elicopterul cu care a fost transportat a aterizat pe acoperişul spitalului, situat în cartierul rezidenţial Providencia. Pinochet urmează să fie supus unor noi examinări medicale, supravegherea sa fiind asigurată de o unitate de elită a armatei chiliene. 

La revenirea la Santiago, fostul dictator a fost întîmpinat de câteva sute de simpatizanţi, convocaţi de Fundaţia Augusto Pinochet, din care fac parte, în principal, directori de întreprinderi, politicieni şi militari în retragere. 

*

Înaltul reprezentant al Uniunii Europene pentru politică externă, Javier Solana, a declarat că “regretă profund” decizia ministrului britanic de Interne, Jack Straw, privind eliberarea fostului dictator chilian Augusto Pinochet. 

“Înţeleg frustrarea familiilor victimelor dictaturii lui Augusto Pinochet”, a adăugat Solana, adăugând că este convins că guvernul şi justiţia chiliană vor şti ce au de făcut. 

Purtătorul de cuvânt al Casei Albe, Joe Lockhart, a apreciat că decizia autorităţilor londoneze de a-l elibera pe fostul dictator chilian trebuie respectată de comunitatea internaţională. “Guvernul britanic a apreciat că Pinochet nu este apt pentru a fi judecat, iar deciza sa trebuie respectată de comunitatea internaţională”, a precizat purtătorul de cuvânt. 

Autorităţile americane, care au fost acuzate că au permis instalarea la putere în Chile a generalului Pinochet, în urma loviturii de stat din 1973, au adoptat o atitudine discretă de la arestarea fostului dictator la Londra, în 1998. 

Fostul premier britanic Margaret Thatcher a deplâns tratamentul la care a fost supus Augusto Pinochet, care, în opinia sa, este “un prieten al Marii Britanii”. “Senatorul Pinochet a fost un prieten de încredere în timpul războiului din insulele Falkland (Malvine). Răsplata sa din partea acestui guvern a fost aceea de a-l ţine prizonier timp de 16 luni", a adăugat Margret Thatcher, unul dintre susţinătorii cauzei generalului chilian. 

La rândul său, premierul britanic Tony Blair l-a felicitat pe Jack Straw pentru “modul perfect”, în opinia sa, în care a rezolvat dosarul Pinochet. Potrivit purtătorului de cuvânt al premierului britanic, Tony Blair a apreciat, în cadrul reuniunii de joi a Guvernului, că dosarul Augusto Pinochet este unul “dificil de gestionat”, dar a fost rezolvat “cu meticulozitate” de către ministrul de Interne, iar Londra nu se aşteaptă la proteste din partea celor patru state europene (Franţa, Elveţia, Belgia şi Spania), care au solicitat extrădarea fostului dictator. 

 

9. Raportul anual al Departamentului de Stat al SUA privind respectarea drepturilor omului în România (1999) - extrase 

Secţiunea I - Respectarea integrităţii persoanei şi a libertăţii sale faţă de: 

a. Violenţă politică şi alte forme de violenţă extrajudiciară

Organizaţia neguvernamentală APADOR-CH, afiliată la Federaţia internaţională Helsinki, a raportat mai multe cazuri de brutalitate din partea poliţiei, între care unele soldate cu moartea.

În raportul său anual pe 1999, Amnesty International a menţionat numeroase cazuri de tortură şi abuz. În mai multe cazuri vechi de câţiva ani de deces al unor persoane aflate în custodia poliţiei sau în urma brutalităţii acesteia, anchetele şi procesele tergiversează.

b. Dispariţii

Nu au fost înregistrate dispariţii motivate politic.

c. Tortură şi alte tratamente sau pedepse crude, inumane sau degradante

APADOR-CH a raportat mai multe cazuri de brutalitate din partea poliţiei, unele conducând la decese, iar în raportul anual pe 1999 Amnesty International a notat numeroase cazuri de tortură şi abuzuri.

Organizaţiile neguvemamentale pentru problemele romilor au afirmat că poliţia a folosit forţă excesivă împotriva acestora. Într-un asemenea caz folosirea forţei s-a soldat cu moartea.

În aprilie 1998, guvernul a răspuns la raportul pe 1997 al Raportorului special al ONU pentru tortură şi alte tratamente sau pedepse crude, inumane sau degradante. Raportorul a înregistrat acuzaţii de tortură şi abuz asupra deţinuţilor. Guvernul a promis în răspunsul său să opereze modificări în Codul Penal şi regulamentele de detenţie, dar până la sfârşitul lui 1999 nu s-au produs asemenea modificări.

Grupurile pentru drepturile omului locale şi internaţionale critică sistemul prin care cazurile judiciare în care este implicat personal militar sau de poliţie sunt judecate la tribunale militare, afirmând că anchetele procurorilor militari sunt inutil de lungi şi adesea intenţionat neconcludente.

Sistemul penitenciar se îmbunătăţeşte încet, paralel cu intensificarea eforturilor de a aduce închisorile la standardele internaţionale. Suprapopularea închisorilor rămâne o problemă serioasă.

Organizaţiile pentru drepturile omului au continuat să raporteze abuzuri săvârşite asupra unor deţinuţi de către alţi deţinuţi sau de către autorităţile din penitenciare. Totuşi, intendenţii au avut asupra lor arme de foc doar în timp ce îi supravegheau pe deţinuţi în afara închisorii, corespondenţa deţinuţilor nu a mai fost sistematic deschisă, iar deţinuţii au avut dreptul de a da telefoane. Autorităţile au introdus unele programe de calificare pentru viitoarea integrare a deţinuţilor în societate.

d. Arestări, reţineri arbitrare sau exil

Legea interzice reţinerea persoanelor mai mult de 24 de ore în lipsa unui mandat de la procuratură, iar autorităţile respectă în general această practică. Frecvent poliţia nu îi informează pe cetăţeni în legătură cu drepturile pe care le au. Legea cere ca autorităţile să-i informeze pe cei arestaţi în legătură cu acuzele care li se aduc şi dreptul la un avocat, într-o limbă pe care o înţeleg, înainte de a da o declaraţie.

Nu au existat deţinuţi politici, iar exilul nu a fost utilizat ca pedeapsă.

e. Refuzarea dreptului la un proces corect

Potrivit legii din 1992, puterea judecătorească este independentă de celelalte; ea continuă să fie influenţată de puterea executivă, dar în 1999 au sporit semnele de independenţă.

f. Amestecul arbitrar în viaţa privată, familie, casă sau corespondenţă

Constituţia garantează protecţie faţă de percheziţionarea locuinţelor individuale fără mandat, dar această protecţie este subordonată “securităţii naţionale sau ordinii publice“. Legea privind securitatea naţională din 1992 defineşte securitatea naţională foarte vast şi trece în revistă ca pericole nu doar delicte ca terorismul, trădarea, spionajul, asasinatele şi insurecţia armată, ci şi acţiunile totalitariste, rasiste, antisemite sau încercările de a modifica frontierele naţionale existente. În 1999 a fost adoptată o lege privind accesul cetăţenilor la dosarele secrete ţinute de guvernul comunist. 

Secţiunea 2 - Respectarea libertăţilor civile

a. Libertatea de exprimare şi a presei

În pofida promisiunilor oficiale că pedepsele cu închisoarea pentru insultă şi calomnie vor fi abolite, parlamentul nu a amendat încă pasajele corespunzătoare din Codul Penal. Articolele 205, 206 privind insulta şi calomnia şi 237, 238 privind ofensa adusă autorităţii şi defăimarea continuă să se aplice. Pe baza acestora au fost intentate procese împotriva multor ziarişti.

Guvernul nu a abrogat infracţiunile de “defăimare a naţiunii” şi “defăimare a oficialităţilor publice” utilizate pentru a hărţui şi pedepsi ziarişti care relatează despre corupţia la nivel guvernamental sau administrativ. Mai mulţi jurnalişti au fost arestaţi şi judecaţi pentru articole despre corupţia oficialităţilor guvernamentale.

Mass-media independentă a continuat să se dezvolte pe o piaţă tot mai competitivă. Apar mai multe sute de ziare şi săptămânale. În iulie Consiliul Naţional al Audiovizualului a acordat unui grup de presă francez licenţa pentru operarea unui post de radio particular cu cuprindere naţională. Un asemenea post ar pune capăt monopolului deţinut de Radio România.

Publicaţiile străine pot fi importate şi distribuite, dar preţurile mari raportat la publicaţiile interne le limitează sfera de circulaţie.

b. Libertatea de întrunire şi asociere

Este un drept prezăvut de Constituţie şi respectat în practică de guvern.

c. Libertatea religioasă 

Constituţia garantează libertatea religioasă, iar guvernul respectă în general acest drept. Totuşi, câteva culte au continuat să lanseze acuzaţii credibile că oficialităţi guvernamentale de rang inferior şi clerul ortodox le blochează eforturile de a face prozeliţi.

Biserica Ortodoxă Romănă reprezintă aproximativ 86 la sută din populaţie. Înregistrarea oficială a asociaţiilor religioase este extrem de lentă din motive birocratice, iar unele mici grupuri religioase au criticat Secretariatul de stat pentru probleme religioase pentru tactici obstrucţioniste în favoarea BOR. Membri ai unor minorităţi religioase se plâng că, dacă va fi adoptată legea cultelor revizuită, statutul lor de grup religios nu va mai fi recunoscut.

d. Libertatea de circulaţie în ţară, în străinătate, de emigrare şi repatriere

Legea stipulează că toţi cetăţenii au dreptul de a călători liber în străinătate, de a emigra şi de a se întoarce în ţară, iar cetăţenii îşi exercită liber aceste drepturi.

În 1998, Ministerul de Interne şi Ministerul Muncii au început să finanţeze programe pentru asistarea azilanţilor şi refugiaţilor. Sprijinul financiar al guvernului este minimal şi frecvent insuficient pentru a acoperi necesităţile fundamentale. Programele de integrare a refugiaţilor evoluează lent. Tot mai mulţi imigranţi ilegali consideră România o trambulină către Vest.

Secţiunea 3 - Respectarea drepturilor politice

Constituţia garantează dreptul cetăţenilor de a-şi schimba conducerea politică prin alegeri periodice şi libere, pe baza votului universal, iar cetăţenii exercită acest gest.

Nu există restricţii legale pentru participarea femeilor la conducerea politică sau în politică, în general, dar atitudinile societăţii constituie un impediment semnificativ, iar femeile sunt considerabil subreprezentate în acest sens.

Constituţia şi legislaţia electorală garantează fiecărei minorităţi etnice recunoscute un loc în Camera Deputaţilor, dacă organizaţia sa politică obţine cel puţin 5 % în urma alegerilor. Etnicii maghiari, reprezentaţi de UDMR, au obţinut reprezentare parlamentară prin procesul electoral normal. Romii sunt subreprezenţaii în parlament ca urmare a cotei scăzute de participare la vot a romilor şi a divizărilor interne.

Secţiunea 4 - Atitudinea guvernului faţă de anchetele internaţionale şi ale organizaţiilor neguvernamentale privind acuzaţiile de încălcare a drepturilor omului

Guvernul cooperează cu grupurile de monitorizare locale şi internaţionale, deşi unele compartimente reacţionează lent la anchete. Agenţiile locale de monitorizare a drepturilor omului au întâmpinat dificultăţi la obţinerea de statistici privind abuzurile poliţiei. Frecvent victimele unor asemenea abuzuri evită să facă declaraţii, iar guvernul nu promovează transparenţa în această privinţă.

În martie 1997 a fost înfiinţat prin lege Avocatul poporului, dar, ca urmare a lipsei unui spaţiu adecvat, instituţia şi-a început activitatea la capacitate normală abia din 1998.

Secţiunea 5 - Discriminarea bazată pe rasă, sex, religie, limbă sau statut social

Femei 

Violenţa împotriva femeilor, inclusiv violul, continuă să reprezinte o problemă serioasă. Potrivit grupurilor pentru drepturile omului, violenţa domestică este frecvent întâlnită, iar raportul din septembrie al UNICEF a subliniat că violenţa împotriva femeilor la locul de muncă nu este rară, poziţia de subordonate expunând femeile la un risc crescut. 

Deschiderea unei acţiuni judiciare în caz de viol este dificilă pentru că impune obţinerea unui certificat medical şi prezenţa unui martor, iar făptuitorul poate evita pedeapsa luând victima în căsătorie. Nu există legislaţie specifică pentru cazurile de abuz sau viol în cadrul căsniciei, iar urmărirea judiciară a violului asupra soţiei este aproape imposibilă. Poliţia evită să intervină în cazurile de violenţă domestică.

Traficul de femei pentru prostituţie forţată continuă să fie o problemă serioasă. Există mai multe reţele locale de prostituţie.

Copii

Condiţiile de trai din toate instituţiile de îngrijire a copilului s-au deteriorat foarte grav în cursul anului 1999 din motive financiare şi administrative. Inspectorii care au vizitat în vară instituţiile la cererea Comisiei Uniunii Europene au precizat că situaţia avea grade diferite de gravitate în diferite instituţii, dar în ansamblu condiţiile nu pot fi descrise decât ca inacceptabile sub aspectul infrastructurii, igienei, îngrijirii medicale, hranei şi asistenţei pe plan general.

În oraşele mai mari au fost văzuţi pe străzi un număr mare de copii săraci şi aparent fără adăpost, dar nu neapărat orfani. Guvernul nu are statistici privind amploarea acestei probleme. Organizaţiile neguvernamentale sunt deosebit de preocupate de numărul mare de copii din închisori.

Exploatarea sexuală a copiilor a continuat să atragă atenţia presei, iar poliţia a efectuat o serie de arestări foarte mediatizate în cazul unor pedofili străini. Traficul de minore pentru prostituţie forţată este şi el o problemă. Alte probleme, cum este o legislaţie adecvată pentru protecţia copilului, s-au bucurat de mai puţină atenţie. Legea nu condamnă pedofilia în mod expres.

Persoane cu handicap 

Dificultăţile economice şi constrângerile bugetare serioase au contribuit la menţinerea unor condiţii foarte grele de viaţă pentru cei cu handicapuri fizice sau mentale. Nu există amenajări speciale pentru astfel de persoane în clădiri şi transportul public.

Minorităţi religioase 

Majoritatea oamenilor politici au criticat antisemitismul, rasismul şi xenofobia. Presa extremistă a publicat totuşi articole antisemite. B.O.R. a atacat “prozelitismul agresiv” al unor grupuri protestante şi neoprotestante.

Secţiunea 6 - Drepturile angajaţilor

a. Dreptul de asociere 

Membrii sindicatelor sunt nemulţumiţi de tendinţa tribunalelor de a declara ilegale majoritatea grevelor în legătură cu care trebuie să se pronunţe. O serie de studii au arătat că legislaţia muncii adoptată în 1991 nu îndeplineşte standardele Organizaţiei Internaţionale a Muncii în mai multe domenii, între care alegerea liberă a reprezentanţilor sindicali, medierea obligatorie şi răspunderea financiară a organizatorilor grevei.

b. Dreptul de organizare şi negociere

Muncitorii au dreptul de a negocia în mod colectiv, dar aceste eforturi sunt complicate de controlul statului asupra majorităţii întreprinderilor industriale şi de absenţa reprezentanţilor manageriali independenţi.

c,d. Interzicerea muncii forţate

Constituţia interzice munca forţată sau obligatorie, inclusiv în cazul copiilor, dar traficul de femei şi minore constituie o problemă.

e. Condiţii de lucru acceptabile

Majoritatea salariilor sunt stabilite prin negociere colectivă la nivel de întreprindere. Şi în anul 1999, salariul minim lunar, echivalent cu circa 60 de dolari, nu a ţinut pasul cu inflaţia şi nu a asigurat un nivel de trai decent pentru un angajat şi familia lui. Nici guvernul şi nici industria, în cea mai mare parte încă de stat, nu dispun de resursele necesare pentru îmbunătăţirea semnificativă a condiţiilor de siguranţă la locul de muncă. Ministerul Muncii şi Protecţiei Sociale a stabilit standarde de securitate, dar nu dispune de personal calificat pentru inspecţii, iar angajaţii ignoră frecvent recomandările.

 

f. Traficul de persoane 

România este atât o sursă, cât şi o ţară de tranzit pentru traficul de femei şi minore. Amploarea problemei nu este cunoscută, pentru că guvernul şi organizaţiile neguvernamentale nu realizează statistici în acest sens.

